**รายงานการประชุมคณะกรรมการส่งเสริมกิจการมหาวิทยาลัย**

**ครั้งที่ ๔/๒๕๕๙**

**วันพฤหัสบดีที่ ๑๐ พฤศจิกายน ๒๕๕๙**

**ณ ห้องประชุมลิขิต ๑ โรงแรมสวนดุสิตเพลส**

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

**รายนามกรรมการที่มาประชุม**

๑. ผู้ช่วยศาสตราจารย์เฉิดฉิน สุกปลั่ง ประธาน

๒. พันเอกประเชิญ ไชยกิจ รองประธานกรรมการ

๓. นางณชนก แซ่อึ้ง กรรมการ

๔. นายนิเวศน์ กันไทยราษฎร์ กรรมการ

๕. ผู้ช่วยศาสตราจารย์พูลสุข สังข์รุ่ง กรรมการ

๖. นายสนิท จังมงคลกาล กรรมการ

๗. ดร. ประยุทธ์ สวัสดิ์เรียวกุล กรรมการ

๘. นายกิตติศักดิ์ กาญจนครุฑ กรรมการ

๙. นายสุรพงษ์ วงศ์พลับ กรรมการ

๑๐. นายภูวดล ศรีกุมาร กรรมการ

๑๑. ผู้ช่วยศาสตราจารย์ ดร. อุทิศ เชาวลิต กรรมการและเลขานุการ

**รายนามกรรมการที่ลาประชุม (เนื่องจากติดภารกิจ)**

๑. นายเจษฎา เดชสกุลฤทธิ์ กรรมการ

๒. นายประสิทธิ์ อัคคะประชา กรรมการ

๓. นายรายินเดอร์ซิงห์ สัจจเทพ กรรมการ

๔. นายฐาโรจน์ บูรเทพ กรรมการ

**รายนามผู้เข้าร่วมประชุม**

๑. ดร. นกุล ฤกษ์จริจุมพล ผู้แทน รองศาสตราจารย์พัชรี สวนแก้ว

ที่ปรึกษาคณะกรรมการส่งเสริมกิจการ

มหาวิทยาลัย

๒. พ.ต.อ. (พิเศษ) กอบชัย อ้นนาค ผู้แทน นายประสิทธิ์ อัคคะประชา

๔. นางวาสนา พึ่งคล้าย ผู้แทน นายเจษฎา เดชสกุลฤทธิ์

๕. นางสาวนัยรัตน์ เสมสว่าง ผู้ช่วยเลขานุการคณะกรรมการส่งเสริมฯ

๖. นางวาสนา บุณยทัต ผู้ช่วยเลขานุการคณะกรรมการส่งเสริมฯ

๗. นางสาวจินต์ทิพา สุประดิษฐ์ เจ้าหน้าที่สำนักงานเลขานุการสภามหาวิทยาลัย

**เริ่มประชุม** เวลา ๐๙.๓๐ น.

ผู้ช่วยศาสตราจารย์เฉิดฉิน สุกปลั่ง ประธานคณะกรรมการส่งเสริมกิจการมหาวิทยาลัย ขอเรียนเชิญคณะกรรมการฯ ร่วมถวายความอาลัย แด่พระบาทสมเด็จพระปรมินทรมหาภูมิพลอดุลยเดช เพื่อแสดงความสำนึกในพระมหากรุณาธิคุณ ณ บริเวณโถงชั้น ๑ อาคารสำนักงานมหาวิทยาลัย

พันเอกประเชิญ ไชยกิจ รองประธานคณะกรรมการส่งเสริมกิจการมหาวิทยาลัย ขอเรียนเชิญคณะกรรมการฯ ร่วมน้อมเกล้าน้อมกระหม่อม ยืนถวายความอาลัย แด่พระบาทสมเด็จพระปรมินทรมหาภูมิพล อดุลยเดช

ผู้ช่วยศาสตราจารย์เฉิดฉิน สุกปลั่ง ประธานที่ประชุม กล่าวเปิดประชุมและดำเนินการประชุมตามระเบียบวาระ ดังนี้

**ระเบียบวาระที่ ๑ เรื่องแจ้งเพื่อทราบ**

**๑.๑ สรุปประเด็นสำคัญจากการประชุมสภามหาวิทยาลัยสวนดุสิต**

**ครั้งที่ ๔/๒๕๕๙ เมื่อวันที่ ๒๘ ตุลาคม ๒๕๕๙**

**สรุปเรื่อง** ประธานที่ประชุมแจ้งที่ประชุมทราบเรื่อง สรุปประเด็นสำคัญจากการประชุมสภามหาวิทยาลัยสวนดุสิต ครั้งที่ ๔/๒๕๕๙ เมื่อวันที่ ๒๘ ตุลาคม ๒๕๕๙ โดยมีรายละเอียดสรุปได้ดังนี้

ตามที่ มหาวิทยาลัยสวนดุสิต ได้จัดประชุมสภามหาวิทยาลัยสวนดุสิต ครั้งที่ ๔/๒๕๕๙ เมื่อวันที่ ๒๘ ตุลาคม ๒๕๕๙ ที่ประชุมสภามหาวิทยาลัยฯ อนุมัติ ให้ความเห็นชอบ และรับทราบในเรื่องต่าง ๆ รายละเอียดดังเอกสารประกอบการประชุม

จึงนำเสนอที่ประชุมคณะกรรมการส่งเสริมกิจการมหาวิทยาลัยเพื่อทราบ สรุปประเด็นสำคัญจากการประชุมสภามหาวิทยาลัยสวนดุสิต ครั้งที่ ๔/๒๕๕๙ เมื่อวันที่ ๒๘ ตุลาคม ๒๕๕๙

**มติ** ที่ประชุมรับทราบ

**๑.๒ ประกาศมหาวิทยาลัยสวนดุสิต ยกเลิกการจัดโครงการสานสัมพันธ์น้องพี่**

**จุดประกายเครือข่ายศิษย์มหาวิทยาลัยสวนดุสิต (กิจกรรมช่อใหม่ ๒๕๕๙**

**SDU Freshman Day 2016)**

**สรุปเรื่อง** ประธานที่ประชุมแจ้งที่ประชุมทราบเรื่องประกาศมหาวิทยาลัยสวนดุสิต ยกเลิกการจัดโครงการสานสัมพันธ์น้องพี่ จุดประกายเครือข่ายศิษย์มหาวิทยาลัยสวนดุสิต (กิจกรรมช่อใหม่ ๒๕๕๙ SDU Freshman Day 2016) โดยมีรายละเอียดสรุปได้ ดังนี้

ตามที่ มหาวิทยาลัยสวนดุสิต โดยกองพัฒนานักศึกษา กำหนดให้มีการจัดโครงการ สานสัมพันธ์น้องพี่ จุดประกายเครือข่ายศิษย์มหาวิทยาลัยสวนดุสิต (กิจกรรมช่อใหม่ ๒๕๕๙ SDU Freshman Day 2016) ในวันที่ ๕ พฤศจิกายน ๒๕๕๙ ณ เอ็ม ซี ซี ฮอลล์ เดอะมอลล์บางกะปิ โดยคณะกรรมการส่งเสริมกิจการมหาวิทยาลัย ได้มอบเงินสนับสนุนในการจัดทำถ้วยรางวัล จำนวน ๖,๐๐๐ บาท และสนับสนุนค่าใช้จ่ายอื่น ๆ จำนวน ๑๐,๐๐๐ บาท นั้น

เนื่องจากสำนักพระราชวังได้มีประกาศ เรื่อง พระบาทสมเด็จพระปรมินทรมหาภูมิพล อดุลยเดช มหิตลาธิเบศรรามาธิบดี จักรีนฤบดินทร สยามินทราธิราช บรมนาถบพิตร เสด็จสวรรคต ในวันที่ ๑๓ ตุลาคม ๒๕๕๙ สำนักนายกรัฐมนตรี จึงได้มีประกาศ ข้อ ๑) ให้สถานที่ราชการ รัฐวิสาหกิจ หน่วยงานของรัฐ และสถานศึกษาทุกแห่ง ลดธงครึ่งเสา เป็นเวลา ๓๐ วัน ข้อ ๒) ให้ข้าราชการ พนักงานรัฐวิสาหกิจ และเจ้าหน้าที่ของรัฐไว้ทุกข์มีกำหนด ๑ ปี ตั้งแต่วันที่ ๑๔ ตุลาคม ๒๕๕๙ เป็นต้นไป และ ข้อ ๓) ห้ามจัดงานประเภทรื่นเริงและ มีมหรสพ เช่น คอนเสิร์ต งานเลี้ยงฉลองต่าง ๆ จนกว่าจะมีประกาศให้ทราบ

จึงนำเสนอที่ประชุมคณะกรรมการส่งเสริมกิจการมหาวิทยาลัยเพื่อทราบ ประกาศมหาวิทยาลัยสวนดุสิต ยกเลิกการจัดโครงการสานสัมพันธ์น้องพี่ จุดประกายเครือข่ายศิษย์มหาวิทยาลัยสวนดุสิต (กิจกรรมช่อใหม่ ๒๕๕๙ SDU Freshman Day 2016)

**คำอธิบายเพิ่มเติม**

นายภูวดล ศรีกุมาร นายกองค์การบริหารนักศึกษา กล่าวว่า เนื่องจากมหาวิทยาลัยประกาศยกเลิกการจัดโครงการสานสัมพันธ์น้องพี่ จุดประกายเครือข่ายศิษย์มหาวิทยาลัยสวนดุสิต (กิจกรรมช่อใหม่ ๒๕๕๙ SDU Freshman Day 2016) สำหรับในส่วนของเงินสนับสนุนที่ได้รับจากคณะกรรมการส่งเสริมกิจการมหาวิทยาลัย จะขอมอบคืนให้กับคณะกรรมการส่งเสริมกิจการมหาวิทยาลัย ในการประชุมครั้งต่อไป

**มติ** ที่ประชุมรับทราบ

**๑.๓ การประชุมสัมมนาคณะกรรมการส่งเสริมกิจการมหาวิทยาลัยทั่วประเทศ**

**ครั้งที่ ๕ ประจำปี พ.ศ. ๒๕๕๙**

**สรุปเรื่อง** ประธานที่ประชุมแจ้งที่ประชุมทราบ เรื่อง การประชุมสัมมนาคณะกรรมการส่งเสริมกิจการมหาวิทยาลัยทั่วประเทศ ครั้งที่ ๕ ประจำปี พ.ศ. ๒๕๕๙ โดยมีรายละเอียดสรุปได้ ดังนี้

ด้วย มหาวิทยาลัยราชภัฏธนบุรี กำหนดจัดประชุมสัมมนาคณะกรรมการส่งเสริมกิจการมหาวิทยาลัยทั่วประเทศ ครั้งที่ ๕ ประจำปี พ.ศ. ๒๕๕๙ ในวันที่ ๑๖-๑๘ ธันวาคม ๒๕๕๙ ณ มหาวิทยาลัย ราชภัฏธนบุรี สมุทรปราการ โดยมีวัตถุประสงค์ในการแลกเปลี่ยนเรียนรู้การดำเนินงาน ปัญหาอุปสรรคและแนวทางในการแก้ไขปัญหา รวมทั้งสร้างความสัมพันธ์อันดีระหว่างคณะกรรมการส่งเสริมกิจการมหาวิทยาลัย ทั่วประเทศ

ในการนี้ ดร. ประยุทธ์ สวัสดิ์เรียวกุล จะเป็นผู้แทนคณะกรรมการส่งเสริมกิจการมหาวิทยาลัย เข้าร่วมประชุมในวัน เวลาและสถานที่ดังกล่าว ทั้งนี้ได้รับการพิจารณาอนุมัติงบประมาณจากมหาวิทยาลัย เรียบร้อยแล้ว ตามบันทึกข้อความเลขที่ สนม. ๑๒๗๑๙/๒๕๕๙ ลงวันที่ ๒ พฤศจิกายน ๒๕๕๙ และคำสั่งมหาวิทยาลัยสวนดุสิต ที่ ๔๙๔๗/๒๕๕๙ สั่ง ณ วันที่ ๘ พฤศจิกายน พ.ศ. ๒๕๕๙

จึงนำเสนอที่ประชุมคณะกรรมการส่งเสริมกิจการมหาวิทยาลัยเพื่อทราบ การประชุมสัมมนาคณะกรรมการส่งเสริมกิจการมหาวิทยาลัยทั่วประเทศ ครั้งที่ ๕ ประจำปี พ.ศ. ๒๕๕๙

ที่ประชุมมีข้อเสนอแนะ ในการเข้าร่วมประชุมสัมมนาฯ ดังกล่าว ขอให้ ดร. ประยุทธ์ สวัสดิ์เรียวกุล นำเสนอข้อมูลได้ตามหัวข้อ ตามกิจกรรมที่กำหนด หรือตามข้อมูลที่เกี่ยวข้องกับการดำเนินงานของคณะกรรมการส่งเสริมกิจการมหาวิทยาลัยในรอบปีที่ผ่านมา ทั้งนี้สามารถใช้แนวความคิดของตนเองต่อที่ประชุมได้

**มติ** ที่ประชุมรับทราบ

**๑.๔ การแสดงความยินดีเนื่องในโอกาสการเข้ารับตำแหน่งใหม่ ของคณะกรรมการ**

**ส่งเสริมกิจการมหาวิทยาลัย**

**สรุปเรื่อง** ประธานแจ้งที่ประชุมทราบเรื่อง การแสดงความยินดีเนื่องในโอกาสการเข้ารับตำแหน่งใหม่ ของคณะกรรมการส่งเสริมกิจการมหาวิทยาลัยโดยมีรายละเอียดสรุปได้ดังนี้

ด้วย พันเอกประเชิญ ไชยกิจ ได้รับการแต่งตั้งให้ดำรงตำแหน่งรองผู้อำนวยการสำนักงานนโยบายและยุทธศาสตร์ กระทรวงกลาโหม เมื่อวันที่ ๖ ตุลาคม ๒๕๕๙ และ นายกิตติศักดิ์ กาญจนครุฑ ได้รับการแต่งตั้งให้ดำรงตำแหน่งรองผู้อำนวยการโรงเรียนราชวินิต ฝ่ายประถม เมื่อวันที่ ๙ พฤศจิกายน ๒๕๕๙

จึงนำเสนอคณะกรรมการส่งเสริมกิจการมหาวิทยาลัยเพื่อทราบ การแสดงความยินดีเนื่องในโอกาสการเข้ารับตำแหน่งใหม่ ของคณะกรรมการส่งเสริมกิจการมหาวิทยาลัย

**มติ** ที่ประชุมรับทราบ

**๑.๕ การมอบธนบัตรที่ระลึกเฉลิมพระเกียรติพระบาทสมเด็จพระเจ้าอยู่หัวรัชกาลที่ ๙**

**สรุปเรื่อง** ประธานแจ้งที่ประชุมทราบเรื่อง การมอบธนบัตรที่ระลึกเฉลิมพระเกียรติพระบาทสมเด็จพระเจ้าอยู่หัวรัชกาลที่ ๙โดยมีรายละเอียดสรุปได้ดังนี้

ด้วย นายเจษฎา เดชสกุลฤทธิ์ ได้มอบธนบัตรที่ระลึกเฉลิมพระเกียรติพระบาทสมเด็จ พระเจ้าอยู่หัวรัชกาลที่ ๙ จัดทำขึ้นเนื่องในโอกาสพระราชพิธีมหามงคลเฉลิมพระชนมพรรษา ๗ รอบ ๕ ธันวาคม ๒๕๕๔ และขอชื่นชม เจษฎา เทคนิค มิวเซียม ที่ได้จัดรถโบราณรับส่งประชาชนที่เดินทางมาร่วมงานพระราชพิธีพระบรมศพ พระบาทสมเด็จพระปรมินทรมหาภูมิพลอดุลยเดช ณ พระบรมมหาราชวัง จำนวน ๔ คัน ได้แก่ รถรางชั้นเดียว ๒ คัน รถลอนดอนบัส ๒ ชั้น ๒ คัน โดยจัดจุดรับ-ส่ง ๙ จุด คือ สวนสันติพร (กองสลากเดิม) อนุสาวรีย์ประชาธิปไตย (โรงเรียนสตรีวิทยา) ผ่านฟ้า ร้านสกายไฮ ศาลหลักเมือง สวนเจ้าเชษฐ์ สนามหลวง อนุสาวรีย์ทหารอาสา และกองการท่องเที่ยวใต้สะพานสมเด็จพระปิ่นเกล้า

จึงนำเสนอคณะกรรมการส่งเสริมกิจการมหาวิทยาลัยเพื่อทราบ การมอบธนบัตรที่ระลึกเฉลิมพระเกียรติพระบาทสมเด็จพระเจ้าอยู่หัวรัชกาลที่ ๙

ดร. นกุล ฤกษ์จริจุมพล ผู้อำนวยการกองพัฒนานักศึกษา ผู้แทนรองศาสตราจารย์พัชรี สวนแก้ว ที่ปรึกษาคณะกรรมการส่งเสริมกิจการมหาวิทยาลัย กล่าวว่า มหาวิทยาลัยสวนดุสิต ร่วมกับ สำนักงานคณะกรรมการ การอุดมศึกษา จะนำขนม และยาหม่องน้ำ ไปบริการประชาชนที่มาถวายสักการะพระบรมศพฯ ในวันที่ ๑๘-๑๙ พฤศจิกายน ๒๕๕๙

พันเอกประเชิญ ไชยกิจ กล่าวเพิ่มเติมว่า หากกรรมการท่านใดที่จะนำของไปบริการประชาชนแต่ไม่มีสถานที่ สามารถนำไปร่วมได้ที่เต๊นท์แม่บ้านกระทรวงกลาโหม ซึ่งจะตั้งอยู่บริเวณศาลหลักเมือง สามารถประสานโดยตรงได้

**มติ** ที่ประชุมรับทราบ

**ระเบียบวาระที่ ๒ เรื่องรับรองรายงานการประชุม**

**สรุปเรื่อง** ตามที่ ได้มีการจัดประชุมคณะกรรมการส่งเสริมกิจการมหาวิทยาลัย ครั้งที่ ๓/๒๕๕๙ เมื่อวันที่ ๑๓ ตุลาคม ๒๕๕๙ เวลา ๐๙.๓๐-๑๒.๐๐ น. ณ ห้องประชุมลิขิต ๑ โรงแรมสวนดุสิตเพลส มหาวิทยาลัยสวนดุสิต นั้น ฝ่ายเลขานุการฯ ได้จัดทำรายงานการประชุมเรียบร้อยแล้ว จึงนำเสนอที่ประชุมเพื่อพิจารณาและรับรองรายงานการประชุม

**มติ** ที่ประชุม **รับรอง** รายงานการประชุมคณะกรรมการส่งเสริมกิจการมหาวิทยาลัย ครั้งที่ ๓/๒๕๕๙ เมื่อวันที่ ๑๓ ตุลาคม ๒๕๕๙ โดยมีการแก้ไข ดังนี้

๑. หน้า ๓/๙ ข้อ ๙ “พันเอกเผชิญ ไชยกิจ” แก้ไขเป็น “พันเอกประเชิญ ไชยกิจ”

๒. หน้า ๔/๙ กลุ่มที่ ๑ บรรทัดที่ ๓ “...ในการขอความสนับสนุน...” เปลี่ยนเป็น “...ในการขอรับการสนับสนุน...”

๓. หน้า ๕/๙ กลุ่มที่ ๓ ข้อ ๓) ข้อความ “...มุมมองททางด้านลูกค้าต้อง...” แก้ไขเป็น “...มุมมองทางด้านลูกค้า จะต้อง...”

๔. หน้า ๖/๙ ข้อ ๓ บรรทัดสุดท้าย “กฎหทาย” แก้ไขเป็น “กฎหมาย”

๕. หน้า ๗/๙ ข้อ ๕ “...หัวข้อ “ชีวิตใหม่ในโลกใบกว้าง”...” ขอเปลี่ยนแปลงหัวข้อเพื่อให้สอดคล้องต่อการดำเนินโครงการ เป็น “อยู่อย่างไรให้มีความสุขทุกมุมกับชีวิตใหม่ในสวนดุสิต” และ ข้อ ๗ ควรจัดปัจฉิมนิเทศก่อน ที่นักศึกษาจะสำเร็จการศึกษาในหัวข้อเรื่อง “การมีปฏิสัมพันธ์” ขอเปลี่ยนเป็น หัวข้อเรื่อง “อยู่อย่างไรให้มีความสุขกับชีวิตใหม่ในโลกใบกว้าง”

๖. หน้า ๘/๙ ข้อ ๓ “...ตัดสินการประกวดควรคณะกรรมการ...” แก้ไขเป็น “...ตัดสินการประกวดควรเชิญคณะกรรมการ...” และข้อ ๕ “...ในปีต่อไปควรเพิ่มเติมกิจกรรมการที่...” แก้ไขเป็น “...ในปีต่อไปควรเพิ่มเติมกิจกรรมที่...” และตอบข้อชี้แจง “อาจารย์วันวิสาข์ ภู่สวัสดิ์” แก้ไขเป็น “อาจารย์วันวิสาข์ พงษ์ปลื้ม”

๗. หน้า ๙/๙ วรรคแรก “...สถาที U Chanel...” แก้ไขเป็น “...สถานี U Channel...”

**ระเบียบวาระที่ ๓ เรื่องสืบเนื่อง**

-ไม่มี-

**ระเบียบวาระที่ ๔ เรื่องนำเสนอเพื่อพิจารณา**

**๔.๑ การพิจารณากรอบการดำเนินงาน และกิจกรรมโครงการของ**

**คณะกรรมการส่งเสริมกิจการมหาวิทยาลัย**

**สรุปเรื่อง** ประธานที่ประชุมนำเสนอที่ประชุมเรื่อง การพิจารณากรอบการดำเนินงาน และกิจกรรมโครงการของคณะกรรมการส่งเสริมกิจการมหาวิทยาลัย โดยมีรายละเอียดสรุปได้ดังนี้

๑. ฝ่ายเลขานุการประสานขอข้อมูลการมีงานทำของนักศึกษาแต่ละหลักสูตร และความ พึงพอใจของผู้ใช้บัณฑิตมหาวิทยาลัยสวนดุสิต

การดำเนินงาน ฝ่ายเลขานุการประสานไปยังสถาบันวิจัยและพัฒนา เพื่อขอข้อมูลการมีงานทำของนักศึกษาแต่ละหลักสูตร และความพึงพอใจของผู้ใช้บัณฑิตมหาวิทยาลัยสวนดุสิต ทั้งนี้ สถาบันวิจัยและพัฒนาได้ส่งตารางข้อมูลร้อยละการมีงานทำของบัณฑิตที่สำเร็จการศึกษาระดับปริญญาตรี ภายหลังจากการจบการศึกษา ภายในระยะเวลา ๑ ปี (บัณฑิตที่จบปีการศึกษา ๒๕๕๗) จำแนกตามคณะและหลักสูตร แต่ยังไม่สามารถส่งข้อมูลความพึงพอใจของผู้ใช้บัณฑิตมหาวิทยาลัยสวนดุสิต เนื่องจากยังอยู่ในกระบวนการของการรวบรวมข้อมูลจากสำนักส่งเสริมวิชาการและงานทะเบียน ซึ่งคาดว่าจะแล้วเสร็จทันในการประชุมครั้งต่อไป

๒. ฝ่ายเลขานุการจัดทำ (ร่าง) โครงการนักศึกษาพบผู้ประกอบการโดยมีหลักแนวคิดในการให้นักศึกษาได้พบผู้ประกอบการเพื่อสร้างแรงบันดาลใจในการจะเป็นผู้ประกอบการ

การดำเนินงานฝ่ายเลขานุการฯ ได้จัดทำ (ร่าง) โครงการนักศึกษาพบผู้ประกอบการโดยมีหลักแนวคิดในการให้นักศึกษาได้พบผู้ประกอบการเพื่อสร้างแรงบันดาลใจในการจะเป็นผู้ประกอบการเรียบร้อยแล้ว ดังเอกสารประกอบการประชุม

๓. ประธานแต่ละกลุ่มจัดทำกรอบกิจกรรมและจัดลำดับความสำคัญของแต่ละกิจกรรม โดยระบุรายละเอียดในแต่ละกิจกรรมเพื่อนำเสนอในการประชุมครั้งต่อไป

การดำเนินงานฝ่ายเลขานุการฯ ได้จัดทำแบบฟอร์มตารางแผนกิจกรรม การจัดทำกรอบการดำเนินงานและกิจกรรมโครงการของคณะกรรมการส่งเสริมกิจการมหาวิทยาลัย และส่งไปยังประธานแต่ละกลุ่ม เพื่อรวบรวมนำเสนอในการประชุมต่อไป ดังเอกสารประกอบการประชุม

จึงนำเสนอที่ประชุมคณะกรรมการส่งเสริมกิจการมหาวิทยาลัยเพื่อทราบ การพิจารณากรอบการดำเนินงาน และกิจกรรมโครงการของคณะกรรมการส่งเสริมกิจการมหาวิทยาลัย

**การพิจารณา** ที่ประชุมมีข้อสังเกตและข้อเสนอแนะต่อ (ร่าง) โครงการนักศึกษาพบผู้ประกอบการ ดังนี้

๑. การจัดโครงการเพื่อให้เกิดประโยชน์สูงสุดต่อนักศึกษา ควรกำหนดกลุ่มธุรกิจให้มีความเหมาะสม และนำมากำหนดกลุ่มนักศึกษาที่มีความพร้อมในแต่ละคณะหรือแต่ละหลักสูตร

๒. ควรจัดกลุ่มเพื่อให้เกิดความหลากหลายในกลุ่มอาชีพ ส่งผลให้เกิดแรงบันดาลใจที่เป็นประโยชน์ ทำให้นักศึกษาที่สนใจและมีเป้าหมายในชีวิตที่ชัดเจนมากขึ้น

๓. ควรกำหนดลำดับขั้นตอนและกิจกรรมในการดำเนินโครงการ เพื่อให้เกิดความชัดเจนมากยิ่งขึ้น เช่น

ขั้นตอนที่ ๑ เชิญเฉพาะผู้ประกอบการหรือเป็นศิษย์เก่าที่มีชื่อเสียงประสบความสำเร็จมาบรรยายในหัวข้อ ที่น่าสนใจโดยไม่จำกัดผู้เข้าฟัง เพื่อให้เกิดการเรียนรู้และต่อยอด

ขั้นตอนที่ ๒ เชิญผู้ประกอบการที่มีชื่อเสียงและประสบความสำเร็จในสายอาชีพมาบรรยาย ซึ่งในการเข้ารับฟังครั้งนี้ ควรเป็นนักศึกษากลุ่มเดิมที่เข้าฟังการบรรยายในครั้งแรก เนื่องจากจะเป็นการต่อยอด และทำให้เกิดความสนใจที่จะเป็นผู้ประกอบการมากขึ้น

ขั้นตอนที่ ๓ เชิญผู้ประกอบการเพื่อพบและพูดคุยโดยตรง และเน้นตามกลุ่มเป้าหมายให้ชัดเจน

๔. การเชิญผู้ประกอบการมาให้คำแนะนำ ควรเชิญผู้ประกอบการในสาขาต่าง ๆ (จากนักธุรกิจที่ประสบความสำเร็จในแต่ละสาขา) และเป็นธุรกิจที่กำลังนิยมในปัจจุบัน เพื่อเป็นแรงกระตุ้นให้เกิดแรงบันดาลใจในการมุ่งไปสู่เป้าหมายของชีวิตที่ชัดเจนยิ่งขึ้น

๕. การจัดโครงการควรจัดเป็นช่วงระยะเวลา โดยให้โครงการแล้วเสร็จภายในหนึ่งปี

๖. งบประมาณที่ควรเพิ่มเติม ได้แก่ งบประมาณขอรับการสนับสนุนจากผู้ประกอบการ รวมถึงคณะกรรมการส่งเสริมกิจการมหาวิทยาลัย ซึ่งจะเป็นงบประมาณที่นอกเหนือจากงบประมาณสนับสนุนจากมหาวิทยาลัย และขอให้ปตัดค่าอาหารว่างและเครื่องดื่มออก และเพิ่มเติมงบประมาณค่าตอบแทนวิทยากร

๗. ควรจัดตั้งชมรมต่าง ๆ ภายในมหาวิทยาลัย เพื่อเป็นกิจกรรมของนักศึกษา เช่น ชมรม English Club

๘. ควรเชิญวิทยากรที่มีชื่อเสียงมาบรรยายให้ความรู้แก่นักศึกษา และในแต่ละครั้งควรมีการจัดการแสดงสินค้าหรือการจัดนิทรรศการที่มีส่วนเกี่ยวข้องกับวิทยากรที่มาบรรยาย ซึ่งจะเป็นการแลกเปลี่ยนในรูปแบบของการประชาสัมพันธ์สินค้า

๙. เพื่อให้การจัดทำโครงการมีความสอดคล้องตามแนวนโยบายการดูแลนักศึกษา ที่อธิการบดีได้มอบหมายนโยบายให้กับคณะกรรมการส่งเสริมกิจการมหาวิทยาลัย จึงควรเชิญคณบดีแต่ละคณะเข้าประชุมร่วมกับคณะกรรมการส่งเสริมกิจการมหาวิทยาลัย เพื่อแลกเปลี่ยนมุมมองและร่วมหารือแนวทางการจัดกิจกรรมที่เหมาะสมกับนักศึกษา

ทั้งนี้ ที่ประชุมมอบหมาย ให้ฝ่ายเลขานุการฯ เรียนเชิญคณบดีทุกคณะ เข้าประชุมร่วมกับคณะกรรมการส่งเสริมกิจการมหาวิทยาลัย โดยในการประชุมครั้งต่อไปขอให้เชิญคณบดีคณะมนุษยศาสตร์และสังคมศาสตร์ และคณบดีคณะวิทยาการจัดการ เข้าร่วมประชุม เพื่อหารือและแลกเปลี่ยนแนวทางการจัดกิจกรรมที่เหมาะสมกับนักศึกษาพร้อมทั้งนำเสนอรายงานผลการดำเนินงานและนโยบายด้านการพัฒนานักศึกษา และข้อมูลนักศึกษาที่ทำชื่อเสียงให้คณะในปีที่ผ่านมา เพื่อคณะกรรมการส่งเสริมกิจการมหาวิทยาลัยจะได้รับทราบข้อมูลรายละเอียดในด้านต่าง ๆ

สำหรับการพิจารณากรอบการดำเนินงานรายละเอียดและแผนกิจกรรมของแต่ละกลุ่มขอให้นำมาพิจารณา อีกครั้งในการประชุมครั้งต่อไป

**มติ** ที่ประชุม มีดังนี้

๑. ให้ความเห็นชอบ การเชิญคณบดีคณะมนุษยศาสตร์และสังคมศาสตร์ และคณบดีคณะวิทยาการจัดการ เข้าประชุมร่วมกับคณะกรรมการส่งเสริมกิจการมหาวิทยาลัย เพื่อหารือและแลกเปลี่ยนแนวทางการจัดกิจกรรม ที่เหมาะสมกับนักศึกษา

๒. ให้ความเห็นชอบ ให้นำกรอบการดำเนินงาน รายละเอียดและแผนกิจกรรมของแต่ละกลุ่มนำเสนอในการประชุมครั้งต่อไป

**ระเบียบวาระที่ ๕ เรื่องอื่น ๆ**

**๕.๑ การเสนอช่องทางในการจัดหาทุนการศึกษาให้กับนักศึกษาที่ขาดแคลนทุนทรัพย์**

**สรุปเรื่อง** ดร. ประยุทธ์ สวัสดิ์เรียวกุล นำเสนอที่ประชุมเรื่องการเสนอช่องทางในการจัดหาทุนการศึกษาให้กับนักศึกษาที่ขาดแคลนทุนทรัพย์ โดยสามารถดำเนินการได้หลากหลายวิธี เช่น ทำหนังสือถึง ศิษย์เก่าเพื่ออวยพรในวันคล้ายวันเกิดพร้อมแนบแบบฟอร์มบริจาคเงินสนับสนุนทุนการศึกษา ซึ่งจะเป็นการสร้างเครือข่ายเพื่อให้เกิดความเชื่อมโยงอย่างยั่งยืน

จึงนำเสนอที่ประชุมคณะกรรมการส่งเสริมกิจการมหาวิทยาลัยเพื่อทราบการเสนอช่องทางในการจัดหาทุนการศึกษาให้กับนักศึกษาที่ขาดแคลนทุนทรัพย์

**มติ** ที่ประชุมรับทราบ

**๕.๒ กำหนดการประชุมคณะกรรมการส่งเสริมกิจการมหาวิทยาลัยครั้งต่อไป**

**สรุปเรื่อง** ผู้ช่วยศาสตราจารย์ ดร. อุทิศ เชาวลิต กรรมการและเลขานุการฯ แจ้งที่ประชุมทราบเรื่อง กำหนดการประชุมคณะกรรมการส่งเสริมกิจการมหาวิทยาลัยครั้งต่อไป ครั้งที่ ๕/๒๕๕๙ ในวันที่ ๑๕ ธันวาคม ๒๕๕๙ เวลา ๐๙.๓๐-๑๒.๐๐ น. ณ ห้องประชุมลิขิต ๑ มหาวิทยาลัยสวนดุสิต

จึงนำเสนอที่ประชุมคณะกรรมการส่งเสริมกิจการมหาวิทยาลัยเพื่อทราบ กำหนดการประชุมคณะกรรมการส่งเสริมกิจการมหาวิทยาลัยครั้งต่อไป

ที่ประชุมขอหารือ เนื่องจากในวันที่ ๑๕ ธันวาคม ๒๕๕๙ คณะกรรมการบางท่านติดภารกิจไม่สามารถเข้าร่วมประชุมได้ จึงขอเลื่อนกำหนดการประชุมครั้งต่อไป เป็นวันที่ ๒๑ ธันวาคม ๒๕๕๙ เวลา ๐๙.๓๐-๑๒.๐๐ น. ณ ห้องประชุมลิขิต ๑ มหาวิทยาลัยสวนดุสิต

**มติ** ที่ประชุมรับทราบ

**เลิกประชุม** เวลา ๑๒.๐๐ น.

(นางวาสนา บุณยทัต) (ผู้ช่วยศาสตราจารย์ ดร. อุทิศ เชาวลิต)

ผู้จดรายงานการประชุม กรรมการและเลขานุการ

ผู้ตรวจรายงานการประชุม